PATVIRTINTA

Vilniaus lopšelio-darželio „Žuvėdra“

direktoriaus 2023 m. balandžio 12 d.

įsakymu Nr. V-10

**VILNIAUS LOPŠELIO-DARŽELIO ,,ŽUVĖDRA“ PEDAGOGŲ VEIKLOS VERTINIMO, ĮSIVERTINIMO IR KVALIFIKACIJOS TOBULINIMO APRAŠAS**

**I. BENDROSIOS NUOSTATOS**

1. Vilniaus lopšelio-darželio ,,Žuvėdra“ pedagogų veiklos vertinimo, įsivertinimo ir kvalifikacijos tobulinimo aprašas reglamentuoja Vilniaus lopšelio-darželio ,,Žuvėdra“ pedagoginių (toliau – darželis) darbuotojų veiklos vertinimo, įsivertinimo ir kvalifikacijos tobulinimo turinį, formas, būdus ir sistemingumą.

2. Pedagogų veiklos vertinimas, įsivertinimas ir kvalifikacijos tobulinimas organizuojamas vadovaujantis Lietuvos Respublikos Darbo kodeksu, Lietuvos Respublikos Švietimo įstatymu, kitais Lietuvos Respublikos įstatymais ir teisės aktais, lopšelio – darželio ,,Žuvėdra“ nuostatais, Darbo tvarkos taisyklėmis ir šiuo Aprašu.

**II. TIKSLAI IR UŽDAVINIAI**

3. **Tikslas:** Sukurti planingą pedagogų veiklos vertinimo, įsivertinimo ir kvalifikacijos tobulinimo sistemą darželyje.

4. Uždaviniai:

4.1.sistemingai plėtoti darželio pedagogų veiklos vertinimo ir įsivertinimo procesus darželyje;

4.2. sistemingai plėtoti pedagoginį, psichologinį, atitinkantį darbuotojo darbo pobūdį, švietimą.

**III. PRINCIPAI**

5. **Demokratiškumas** (bendravimas su visais darželio darbuotojais) grindžiamas demokratinėmis nuostatomis - darbuotojai visada priimami ir išklausomi, jiems suteikiama visapusiška informacija.

6. **Sistemiškumas** (darbas su darbuotojais) yra nuoseklus ir planingas, darbuotojai, įvertinus jų veiklą, informuojami apie rezultatus.

7. **Atvirumas** (darbuotojams) prieinama informacija apie kvalifikacijos tobulinimo kryptis, prioritetus ir pan.

8. **Lankstumas** (bendradarbiaujant su darbuotojais) atsižvelgiama į pageidavimus, susijusius su jų kvalifikacijos siekiais.

9. Pedagogų kvalifikacijos tobulinimo samprata turi būti **grindžiama šiais principais:**

9.1. įsivertinimo – pedagogas turi suprasti, kas jo veikloje yra tobulintina, kokių žinių, gebėjimų, įgūdžių stoka bei kokios nuostatos ir požiūriai tai lemia;

9.2. geriausios praktikos – pedagogas turi perimti geriausias ugdymo praktikas ir jas taikyti savo darbe;

9.3. motyvacijos – pedagogas turi turėti vidinę vertybinę nuostatą ir būti išoriškai motyvuojamas bei nuolatos tobulinti savo veiklą.

10. Pagal gebėjimų pobūdį ir jų taikymą skiriamos šios pagrindinės **pedagogų kompetencijų sritys**:

10.1. bendrosios kompetencijos ( kalbos tinkama vartosena, valstybinės bei užsienio kalbų mokėjimas, komunikaciniai gebėjimai, kritinis mąstymas, technologijų taikymo ir informacijos valdymo įgūdžiai, teisinis raštingumas, etiketo pagrindų išmanymas);

10.2. tam tikros srities žinių, gebėjimų ir nuostatų visuma, įrodytas gebėjimas atlikti užduotis, veiksmus pagal sutartus reikalavimus;

10.3. didaktinės kompetencijos (įskaitant psichologines žinias ir jų taikymą, profesinės etikos išmanymą ir laikymąsi).

**IV. PEDAGOGŲ VEIKLOS VERTINIMO, ĮSIVERTINIMO, KVALIFIKACIJOS TOBULINIMO ORGANIZAVIMAS**

11. Pedagogo veiklos vertinimas – tai procesas, apimantis įvairių priemonių rengimą lopšelyje - darželyje, norint apsvarstyti ir įvertinti ankstesnę profesinę veiklą ir numatyti ateities planus bei galimybes.

12. Lopšelyje – darželyje ,,Žuvėdra““ organizuojami mokymai (kviestinių lektorių, darželio vadovų, darželio darbuotojų). Pedagogams sudaromos sąlygos kelti savo kvalifikaciją įstaigos viduje (skaityti pranešimus, vesti atviras veiklas), už įstaigos ribų (pranešimų skaitymas konferencijose, dalyvavimas parodose, konkursuose).

13. Lopšelio - darželio pedagogų kvalifikacijos tobulinimas yra organizuojamas pagal lopšelio – darželio ,,Žuvėdra“ strateginį veiklos planą bei metinius lopšelio - darželio veiklos planus. Kiekvienais metais yra sudaromi kvalifikacijos tobulinimo planai, kurie patvirtinami direktoriaus įsakymu.

14. Lopšelio – darželio ,,Žuvėdra“ pedagogų kvalifikacijos tobulinimo poreikiai kiekvienais metais yra aptariami pedagogų tarybos posėdyje, įtraukiami į pedagogų tarybos, metodinės tarybos planus ir patvirtinami direktoriaus įsakymu. Lopšelio – darželio pedagoginių darbuotojų kvalifikacijos tobulinimo poreikiai yra tenkinami atsižvelgiant į lopšelio - darželio ,,Žuvėdra“ metų veiklos prioritetus ir lopšelio - darželio lėšas kvalifikacijai tobulinti.

15. Lopšelio – darželio „Žuvėdra“ pedagogų veiklos įsivertinimas vyksta kiekvienų mokslo metų pabaigoje:

15.1. pedagogai pildo Veiklos ir kvalifikacijos tobulinimo savianalizės anketą (1 priedas) ir

mokslo metų pabaigoje savo veiklą įsivertina;

15.2. savo veiklą analizuoja mokslo metų ugdomuosiuose veiklos planuose, dalyje Ugdomosios veiklos apmąstymai, pokyčių įvertinimas, kurių pildymo forma yra patvirtinta direktoriaus įsakymu.

**V. PEDAGOGŲ KOMPETENCIJŲ ĮGIJIMO FORMOS**

16. Pedagogų kompetencijų įgijimo formos:

16.1.individualus tobulinimasis (įskaitant mokslinę veiklą, dalykinę raišką profesinėmis publikacijomis ir projektais);

16.2. kolegialus dalijimasis patirtimi (metodinių grupių, dalykinių asociacijų veikla, atvirų veiklų ir kitos pedagoginės veiklos demonstravimas ir stebėjimas, konsultavimas ir konsultavimasis, išskyrus atvejus, kai tai įeina į tiesiogines tarnybines pareigas);

16.3. specializuoti renginiai (kursai, seminarai, mokymai, praktikos);

16.4. akademinis (aukštesnės pakopos ar kitos krypties, gretutinės, laipsnio nesuteikiančios studijos);

16.5. viešoji nedarbinė veikla (visuomeninė, kultūrinė, meninė raiška, įskaitant veiklą demokratiniuose valdymo organuose, nevyriausybinėse organizacijose, socialinėse akcijose ir programose, dalyvavimą meno kolektyvuose, sportinės veiklos organizavimą ir dalyvavimą joje, amatininkystę ir kūrybinius projektus);

16.6. savišvieta, metodiniai užsiėmimai, kvalifikacijos tobulinimo renginiai ir kt.

**VI. BAIGIAMOSIOS NUOSTATOS**

17. Pedagogai, organizuodami savo kvalifikacijos tobulinimą, turi teisę naudotis bet kuriomis ryšio priemonėmis, esančiomis lopšelyje – darželyje ,,Žuvėdra““.

18. Pageidavimus, pasiūlymus pedagogai dėl kvalifikacijos tobulinimo žodžiu ar raštu gali pareikšti lopšelio – darželio pedagogų tarybai, lopšelio - darželio darbuotojų susirinkime.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_